Informácia o priebehu a výsledkoch návštevy predsedu Európskeho parlamentu Pata Coxa v Slovenskej republike v dňoch 31.5. – 1.6. 2004

Predseda Európskeho parlamentu Pat Cox navštívil Slovenskú republiku v dňoch 31.5.-1.6.2004. Jeho návšteva mala za cieľ priblížiť Európsky parlament voličom a povzbudiť ich k účasti na nadchádzajúcich voľbách. Pat Cox sa stretol s predsedom vlády Mikulášom Dzurindom, predsedom Národnej rady Slovenskej republiky Pavlom Hrušovským, ministrom zahraničných vecí Eduardom Kukanom, podpredsedom vlády, ministrom hospodárstva a predsedom Aliancie nového občana Pavlom Ruskom a zástupcami parlamentných politických strán.
	V rámci návštevy, ktorej primárnym zámerom bolo podporiť občanov Slovenskej republiky k účasti vo voľbách do Európskeho parlamentu poskytol predseda EP interview pre Slovenskú televíziu, TA3, Markízu a v spolupráci s MZV SR a kanceláriou EP v Bratislave usporiadal tlačovú konferenciu.

Pri oficiálnych rokovaniach s ústavnými činiteľmi SR rezonovali nasledujúce témy:

1.	Voľby do Európskeho parlamentu
2.	Medzivládna konferencia o Ústavnej zmluve EÚ
3.	Postavenie národných parlamentov v EÚ

1. Voľby do Európskeho parlamentu – Podpora účasti voličov v pre Slovensko prvých voľbách do Európskeho parlamentu bola primárnym dôvodom návštevy Pata Coxa na Slovensku. Predseda EP uskutočnil návštevy v členských krajinách – na Slovensko pricestoval z Českej republiky a pokračoval návštevou Rakúska, Belgicka (EP), Grécka a Malty. Ako hlavné posolstvá, ktoré tlmočil občanom Slovenska, predstaviteľom parlamentných politických strán môžeme charakterizovať:
-	účasť vo voľbách do EP je dôležitá a má konkrétny zmysel a prínos pre každú členskú krajinu a jej obyvateľov;
-	nie je podstatné, ktorú politickú stranu budú občania podporovať, ale to, či účasťou vo voľbách podporia tvorbu kvalitného a reprezentatívneho parlamentu;
-	EP je jedinou európskou inštitúciou, ktorej predstavitelia sú volení priamo;
-	aj malá krajina s malým počtom poslancov môže ovplyvňovať prijímanie a tvorbu európskej legislatívy – preto je dôležité, aby si občania zvolili takých zástupcov, ktorí dokážu spájať národné a európske;

Pat Cox počas všetkých stretnutí s politikmi, občanmi aj médiami dôsledne dodržiaval nadstranícky a európsky pohľad. Vyhol sa konkrétnej verbálnej podpore niektorej zo strán a vyjadril pripravenosť stretnúť sa s každým, kto môže pozitívne ovplyvniť účasť vo voľbách na Slovensku.

Pat Cox povedal, že Európsky parlament je jediný priamo volený orgán EÚ a preto treba využiť možnosť ovplyvniť jeho zloženie účasťou na voľbách. „EP je odrazom pluralizmu Európy (Európskej únie) a prostredníctvom svojich zástupcov v ňom je možné presadiť množstvo užitočných vecí“ konštatoval predseda EP. Pat Cox zdôraznil, že pri veľmi nízkej volebnej účasti by sa mohli do popredia dostať euroskeptické prípadne extrémistické strany. Predseda EP taktiež pripustil, že voľby do EP sú často aj testom vlády, vládnucej koalície, pretože volič dáva preferenciami najavo súhlas/nesúhlas s vládnou politikou.

Predseda NR SR Pavol Hrušovský, rovnako ako ďalší predstavitelia, ubezpečil Pata Coxa o tom, že politické strany na Slovensku robia mnohé kroky, ktoré by mali presvedčiť voličov o potrebe voliť. Obe strany sa v rozhovoroch zhodli, že príčinou možnej nízkej účasti by mohla byť určitá „presýtenosť“ voličov, ako aj pocit, že Európsky parlament je vzdialená inštitúcia, ktorá nemá priamu ingerenciu na život radového občana. Pat Cox povedal, že jedným z dôvodov môže byť aj absencia „personalizácie“ predvolebnej kampane – pri voľbách do národných parlamentov voliči vedia, že od výsledku závisí zloženie parlamentu, zostavenie vlády, ktorej programu bude mať priamy dopad na ich život.

Pat Cox sa dotkol aj zložitého mechanizmu používania úradných jazykov. Konštatoval, že vždy usiloval o to, aby poslanci za jednotlivé krajiny mohli pracovať vo svojom jazyku. Na druhej strane znalosť jazykov únie je pre každého člena EP obrovskou devízou, ktorá mu umožňuje lepšie a neformálnejšie komunikovať a tým efektívnejšie pôsobiť na pôde parlamentu. Osobný kontakt je rovnako dôležitý ako odbornosť.

2. Medzivládna konferencia o Ústavnej zmluve – Slovenská strana informovala, že SR má záujem na skorom uzavretí rokovaní o Ústavnej zmluve, ale nie za každú cenu. Neschopnosť nájsť kompromis – druhé zlyhanie rokovaní - by bolo zlým signálom. „Rokovania o niektorých dôležitých témach sa pohli dopredu, ale zostalo len málo času“, konštatoval minister zahraničných vecí E. Kukan. Pat Cox súhlasil, ale zdôraznil, že prípadné neukončenie rokovaní o ÚZ počas írskeho predsedníctva nie je nevyhnutné vnímať ako porážku. 
Predseda EP uviedol, že v zostávajúcom čase pôsobenia na poste predsedu EP chce položiť základy dohode lídrov politických frakcií v EP o mechanizme prijímania rozhodnutí o rozpočte EÚ a viacročnej finančnej perspektíve a preto usiluje o dialóg v týchto otázkach so všetkými frakciami EP.
Minister Kukan sa zaujímal o názor partnera na minimálny počet kresiel v EP pre jednu krajinu (pozn. táto otázka je jednou z otvorených na rokovaniach o ÚZ). Pat Cox povedal, že minimálny počet poslancov v EP z jednej krajiny má určitú dôležitosť, ale nemalo by dôjsť ku „kupčeniu“ s počtami mandátov v parlamente s cieľom dosiahnuť dohodu o Ústavnej zmluve za každú cenu. Aj počet mandátov v EP pre jednu krajinu aj iné (neuzatvorené otázky) týkajúce sa rozhodovacích mechanizmov v EÚ musia byť vnímané cez zachovanie celkovej rovnováhy a proporcionality v inštitúciách EÚ (podieľajúcich sa na rozhodovaní).
Obe strany sa zhodli, že tendencia posilňovania úlohy Európskeho parlamentu a národných parlamentov je dobrá, prospieva odstraňovaniu demokratického deficitu a pomáha myšlienke priviesť EÚ bližšie k občanovi prostredníctvom priamo volených zástupcov.

3. Spolupráca exekutívnej moci a zákonodarných orgánov pri prijímaní stanovísk k návrhom európskej legislatívy – ako dlhoročný poslanec vyjadril Pat Cox názor, že z pohľadu člena parlamentu patrí medzi najlepšie dánsky a fínsky model spolupráce medzi vládou a národným parlamentom. Na druhej strane zdôraznil, že ani tieto krajiny neprijímajú striktné a exaktne technicky formulované mandáty, ktoré by ministrom na rokovaní ministerských rád neposkytovali dostatočný manévrovací priestor. „Minister nie je poštárom, ktorý prichádza na rokovanie Ministerskej rady so zviazanými rukami a bez možnosti hľadať kompromis,“ povedal Pat Cox počas pracovných raňajok s predstaviteľmi parlamentných politických strán. Uviedol, že je potrebné hľadať taký mechanizmus, ktorý vytvorí rovnováhu medzi oboma stranami jednej mince, pričom vzájomná informovanosť a zodpovednosť v celom procese tvorby legislatívnych noriem EÚ sú základom pre úspešné pôsobenie krajiny v európskych inštitúciách.

Organizácia návštevy – vzhľadom na nevyhnutnosť organizačnej a odbornej prípravy rokovaní Parlamentného zhromaždenia NATO v Bratislave, ktoré pripravovali odborné útvary NR SR a ktoré vrcholilo práve 1.6.2004, prebralo organizáciu návštevy predsedu EP Ministerstvo zahraničných vecí. NR SR, Úrad vlády a sekretariáty všetkých parlamentných politických strán boli o návšteve P. Coxa informované. Rozsah, úroveň účasti a formu stretnutia predsedu EP určovali protokoly NR SR, ÚV SR, MZV SR a MH SR. Predseda EP Pat Cox prezentoval v záujme veci mimoriadnu ústretovosť a flexibilitu, pričom bol o všetkých detailoch návštevy vopred informovaný. Štruktúra programu, ako aj úroveň prijatí bola pripravovaná na obvyklej úrovni pracovnej návštevy – stretnutie s predsedom NR SR, predsedom vlády, ministrom zahraničných vecí, podpredsedom vlády, ministrom hospodárstva (ktoré logikou zodpovedalo politickej príslušnosti oboch predstaviteľov k liberálnym stranám) a stretnutie s predstaviteľmi všetkých parlamentných politických strán. Jediným prvkom, ktorý vytváral isté špecifikum návštevy, bola požiadavka kancelárie EP v Bratislave na zabezpečenie čo najširšej informovanosti a možnosti stretnutí s voličmi bez ohľadu na ich politické preferencie.
Oficiálne vyhlásenia hovorkyne predsedu EP Alison Suttie bezprostredne po návšteve viacerým slovenským oznamovacím prostriedkom jednoznačne potvrdili, že Pat Cox hodnotil návštevu ako štandardnú v rámci kampane za zvýšenie účasti vo voľbách do EP.